CELEX: 32021R1319
Language: lt
Date: 2021-08-09 00:00:00
Title: Komisijos įgyvendinimo reglamentas (ES) 2021/1319 2021 m. rugpjūčio 9 d. kuriuo leidžiama pakeisti naujo maisto produkto blakinių kalendrų (Coriandrum sativum) sėklų aliejaus specifikacijas ir iš dalies keičiamas Įgyvendinimo reglamentas (ES) 2017/2470 (Tekstas svarbus EEE)

2021 8 10   
               
               
                  LT
               
               
                  Europos Sąjungos oficialusis leidinys
               
               
                  L 286/12
               
            
         KOMISIJOS ĮGYVENDINIMO REGLAMENTAS (ES) 2021/1319
         2021 m. rugpjūčio 9 d.
         kuriuo leidžiama pakeisti naujo maisto produkto blakinių kalendrų (Coriandrum sativum) sėklų aliejaus specifikacijas ir iš dalies keičiamas Įgyvendinimo reglamentas (ES) 2017/2470
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2015 m. lapkričio 25 d. Europos Parlamento ir Tarybos reglamentą (ES) 2015/2283 dėl naujų maisto produktų, iš dalies keičiantį Europos Parlamento ir Tarybos reglamentą (ES) Nr. 1169/2011 ir panaikinantį Europos Parlamento ir Tarybos reglamentą (EB) Nr. 258/97 ir Komisijos reglamentą (EB) Nr. 1852/2001 (1), ypač į jo 12 straipsnį,
         kadangi:
         
                     (1)
                  
                  
                     Reglamente (ES) 2015/2283 nustatyta, kad pateikti Sąjungos rinkai galima tik leidžiamus naudoti ir į Sąjungos sąrašą įtrauktus naujus maisto produktus;
                  
               
                     (2)
                  
                  
                     pagal Reglamento (ES) 2015/2283 8 straipsnį buvo priimtas Komisijos įgyvendinimo reglamentas (ES) 2017/2470 (2), kuriuo nustatomas Sąjungos naujų maisto produktų sąrašas;
                  
               
                     (3)
                  
                  
                     Komisijos įgyvendinimo sprendimu 2014/155/ES (3) pagal Europos Parlamento ir Tarybos reglamentą (EB) Nr. 258/97 (4) leidžiama pateikti Sąjungos rinkai blakinių kalendrų (Coriandrum sativum) sėklų aliejų kaip naują sudedamąją maisto dalį, skirtą naudoti maisto papilduose;
                  
               
                     (4)
                  
                  
                     2017 m. spalio mėn. bendrovė „Ovalie Innovation“ (toliau – pareiškėjas) pranešė Komisijai ketinanti pateikti rinkai nerafinuotą blakinių kalendrų (Coriandrum sativum) sėklų aliejų kaip naują maisto sudedamąją dalį pagal Reglamento (EB) Nr. 258/97 5 straipsnį. Todėl pareiškėjas pateikė Airijos kompetentingos institucijos ataskaitą pagal Reglamento (EB) Nr. 258/97 3 straipsnio 4 dalį, kurioje, remiantis pareiškėjo pateiktais moksliniais įrodymais, padaryta išvada, kad blakinių kalendrų (Coriandrum sativum) sėklų aliejus iš esmės yra lygiavertis blakinių kalendrų sėklų aliejui, kurį leista naudoti Įgyvendinimo sprendimu 2014/155/ES;
                  
               
                     (5)
                  
                  
                     Komisijos įgyvendinimo reglamentu (ES) 2019/456 (5) ir Komisijos įgyvendinimo reglamentu (ES) 2019/2165 (6) buvo leista pakeisti naujo maisto produkto blakinių kalendrų (Coriandrum sativum) sėklų aliejaus specifikacijas siekiant sumažinti mažiausią hidrolizės skaičiaus vertę nuo 186 mg KOH/g iki 179 mg KOH/g, o mažiausią leidžiamą oleino rūgšties koncentraciją – nuo 8,0 % iki 7,0 %;
                  
               
                     (6)
                  
                  
                     2021 m. sausio 12 d. pareiškėjas pagal Reglamento (ES) 2015/2283 10 straipsnio 1 dalį pateikė Komisijai paraišką pakeisti naujo maisto produkto blakinių kalendrų (Coriandrum sativum) sėklų aliejaus specifikacijas. Pareiškėjas paprašė padidinti didžiausią rūgščių skaičių blakinių kalendrų sėklų aliejuje nuo 2,5 mg KOH/g aliejaus, kaip nurodyta Sąjungos naujų maisto produktų sąraše, iki ≤ 3,5 mg KOH/g aliejaus ir pakeisti spalvos aprašymą vietoj „šiek tiek gelsva“ spalva nurodant „nuo gelsvos iki rudos“ spalvos;
                  
               
                     (7)
                  
                  
                     siekdamas pagrįsti paraišką, pareiškėjas nurodė, kad pakeitimas yra būtinas tam, kad būtų atsižvelgta į natūralias kalendrų sėklų aliejaus išvaizdos savybes ir jame esančių laisvųjų riebalų rūgščių koncentracijos vertes, kurios matuojamos iš Coriandrum sativum augalo sėklų gautą aliejų titruojant kalio hidroksidu (KOH);
                  
               
                     (8)
                  
                  
                     Komisija mano, kad Europos maisto saugos tarnybai (toliau – Tarnyba) nebūtina atlikti siūlomo specifikacijų pakeitimo saugos vertinimo pagal Reglamento (ES) 2015/2283 10 straipsnio 3 dalį. Blakinių kalendrų sėklų aliejaus rūgščių skaičius, padidėjęs nuo 2,5 mg iki ≤ 3,5 mg KOH/g aliejaus, yra panašus į kitų įprastinių maistinių aliejų, kurie jau yra ilgą laiką saugiai vartojami, rūgščių skaičius ir yra mažesnis nei viršutinė riba (4,0 mg KOH/g maistinių riebalų ir aliejų atveju), nustatyta Jungtinių Tautų Maisto ir žemės ūkio organizacijos ir Pasaulio sveikatos organizacijos Maisto standartų programos Maisto kodekse (toliau – FAO/WHO Codex Alimentarius) (7). Atsižvelgdama į tai ir siekdama užtikrinti atitiktį FAO/PSO Codex Alimentarius standartui, Komisija mano, kad nustatyta kalendrų sėklų aliejaus rūgščių skaičiaus ribinė vertė taip pat turėtų būti 4,0 mg KOH/g. Siūlomi specifikacijos parametrų pakeitimai, atspindintys fizinę aliejaus išvaizdą, taip pat yra panašūs į pastebėtus natūralius skirtumus tarp beveik visų maistinių aliejų ir nedaro poveikio jo saugai ar maistinei vertei;
                  
               
                     (9)
                  
                  
                     dėl siūlomų blakinių kalendrų (Coriandrum sativum) aliejaus rūgščių skaičiaus ir fizinės išvaizdos pakeitimų nesikeičia Tarnybos atlikto saugos vertinimo išvados (8), kuriomis grindžiamas pradinis leidimas. Todėl tikslinga iš dalies pakeisti naujo maisto produkto blakinių kalendrų (Coriandrum sativum) sėklų aliejaus specifikacijas pagal siūlomą rūgščių skaičių ir atsižvelgiant į aliejaus fizinę išvaizdą;
                  
               
                     (10)
                  
                  
                     paraiškoje pateikta informacija suteikia pakankamą pagrindą nustatyti, kad siūlomi naujo maisto produkto blakinių kalendrų (Coriandrum sativum) sėklų aliejaus specifikacijų pakeitimai atitinka Reglamento (ES) 2015/2283 12 straipsnį;
                  
               
                     (11)
                  
                  
                     todėl Įgyvendinimo reglamento (ES) 2017/2470 priedas turėtų būti atitinkamai iš dalies pakeistas;
                  
               
                     (12)
                  
                  
                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Sąjungos leidžiamų naudoti naujų maisto produktų sąrašo, nustatyto Reglamento (ES) 2015/2283 6 straipsnyje ir įtraukto į Įgyvendinimo reglamento (ES) 2017/2470 priedą, įrašas, skirtas naujam maisto produktui blakinių kalendrų (Coriandrum sativum) sėklų aliejui, iš dalies keičiamas, kaip nurodyta šio reglamento priede.
         
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. rugpjūčio 9 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 327, 2015 12 11, p. 1.
         
            (2)  2017 m. gruodžio 20 d. Komisijos įgyvendinimo reglamentas (ES) 2017/2470, kuriuo pagal Europos Parlamento ir Tarybos reglamentą (ES) 2015/2283 dėl naujų maisto produktų nustatomas Sąjungos naujų maisto produktų sąrašas (OL L 351, 2017 12 30, p. 72).
         
            (3)  2014 m. kovo 19 d. Komisijos įgyvendinimo sprendimas 2014/155/ES, kuriuo leidžiama teikti rinkai blakinės kalendros sėklų aliejų kaip naują maisto sudedamąją dalį pagal Europos Parlamento ir Tarybos reglamentą (EB) Nr. 258/97 (OL L 85, 2014 3 21, p. 13).
         
            (4)  1997 m. sausio 27 d. Europos Parlamento ir Tarybos reglamentas (EB) Nr. 258/97 dėl naujų maisto produktų ir naujų maisto komponentų (OL L 43, 1997 2 14, p. 1).
         
            (5)  2019 m. kovo 20 d. Komisijos įgyvendinimo reglamentas (ES) 2019/456, kuriuo pagal Europos Parlamento ir Tarybos reglamentą (ES) 2015/2283 leidžiama pakeisti naujo maisto produkto blakinių kalendrų (Coriandrum sativum) sėklų aliejaus specifikacijas ir iš dalies keičiamas Komisijos įgyvendinimo reglamentas (ES) 2017/2470 (OL L 79, 2019 3 21, p. 13).
         
            (6)  2019 m. gruodžio 17 d. Komisijos įgyvendinimo reglamentas (ES) 2019/2165, kuriuo pagal Europos Parlamento ir Tarybos reglamentą (ES) 2015/2283 leidžiama pakeisti naujo maisto produkto blakinių kalendrų (Coriandrum sativum) sėklų aliejaus specifikacijas ir iš dalies keičiamas Komisijos įgyvendinimo reglamentas (ES) 2017/2470 (OL L 328, 2019 12 18, p. 81).
         
            (7)  CODEX STAN 19–1981, Rev. 2–1999.
         
            (8)  EFSA Journal 2013;11(10):3422.
      
      
         
            PRIEDAS
            Įgyvendinimo reglamento (ES) 2017/2470 priedo 2 lentelėje (Specifikacijos) įrašas „Blakinių kalendrų (Coriandrum sativum) sėklų aliejus“ pakeičiamas taip:
            
               
                           „Leidžiami naudoti nauji maisto produktai
                        
                        
                           Specifikacijos
                        
                     
                           Blakinių kalendrų (Coriandrum sativum) sėklų aliejus
                        
                        
                           Aprašymas / apibrėžtis
                           Blakinių kalendrų sėklų aliejus – aliejus, kurio sudėtyje yra riebalų rūgščių gliceridų, gautų iš blakinės kalendros augalo (Coriandrum sativum L.) sėklų.
                           Nuo gelsvos iki rudos spalvos, švelnus skonis
                           CAS Nr.: 8008–52–4
                           Riebalų rūgščių sudėtis:
                           Palmitino rūgštis (C16:0): 2–5 %
                           Stearino rūgštis (C18:0): < 1,5 %
                           Petroselino rūgštis (cis-C18:1(n-12)): 60–75 %
                           Oleino rūgštis (cis-C18:1(n-9)): 7–15 %
                           Linolo rūgštis (C18:2): 12–19 %
                           α-linoleno rūgštis (C18:3): < 1,0 %
                           Riebalų rūgščių transizomerai: ≤ 1,0 %
                           Grynumas:
                           Lūžio rodiklis (20 °C): 1,466–1,474
                           Rūgščių skaičius: ≤ 4 mg KOH/g
                           Peroksidų skaičius (PS): ≤ 5,0 mekv/kg
                           Jodo skaičius: 88–110 vienetų
                           Hidrolizės skaičius: 179–200 mg KOH/g
                           Nemuilinamoji medžiaga: ≤ 15 g/kg“